CELEX: 32006R1192
Language: mt
Date: 2006-08-04 00:00:00
Title: Regolament tal-Kummissjoni (KE) Nru 1192/2006 ta’ l- 4 ta' Awwissu 2006 li jimplimenta r-Regolament (KE) Nru 1774/2002 tal-Parlament Ewropew u tal-Kunsill f'dak li għandu x'jaqsam mal-listi ta' pjanti approvati fl-Istati Membri Test b’rilevanza għaż-ŻEE.

1.12.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               156
            
         REGOLAMENT TAL-KUMMISSJONI (KE) Nru 1192/2006
   ta’ l-4 ta' Awwissu 2006
   li jimplimenta r-Regolament (KE) Nru 1774/2002 tal-Parlament Ewropew u tal-Kunsill f'dak li għandu x'jaqsam mal-listi ta' pjanti approvati fl-Istati Membri
   (Test b’rilevanza għaż-ŻEE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament (KE) Nru 1774/2002 tal-Parlament Ewropew u tal-Kunsill tat-3 ta’ Ottubru 2002 li jippreskrivi regoli tas-saħħa li jirrigwardaw prodotti sekondarji ta' l-annimali mhux maħsuba għall-konsum uman (1), u b’mod partikolari l-Artikolu 26(5) tiegħu,
   Billi:
   
               (1)
            
            
               Ir-Regolament (KE) Nru 1774/2002 jistipula rekwiżiti speċifiċi għal regoli li jirrigwardaw prodotti sekondarji ta’ l-annimali mhux maħsuba għall-konsum uman.
            
         
               (2)
            
            
               Sabiex jiġi evitat kull riskju ta’ tixrid ta’ patoġeni u/jew residwi, ir-Regolament (KE) Nru 1774/2002 jipprevedi li prodotti sekondarji ta’ l-annimali għandhom jiġu pproċessati, maħżuna u miżmuma separati f’impjant issorveljat u approvat innominat mill-Istat Membru kkonċernat jew li għandhom jintremew b’mod xieraq. Il-Kapitoli III u IV ta’ dak ir-Regolament jistipulaw rekwiżiti li jikkonċernaw l-approvazzjoni ta' dawn il-pjanti.
            
         
               (3)
            
            
               L-Artikolu 26(4) tar-Regolament (KE) Nru 1774/2002 jipprevedi li l-Istati Membri għandhom ifasslu listi ta’ pjanti approvati b’konformità ma’ dak ir-Regolament.
            
         
               (4)
            
            
               Għalhekk, hemm bżonn li jiġu stipulati r-regoli ta’ implimentazzjoni li jikkonċernaw dawk il-listi ta’ pjanti approvati, inklużi l-preżentazzjoni tat-tagħrif li jinsab f’dawn il-listi f’websajts nazzjonali li huma disponibbli għall-Kummissjoni u għall-pubbliku. Hemm bżonn ukoll li tiġi pprovduta websajt li tkun f’idejn il-Kummissjoni li tikkonċerna dawn il-listi.
            
         
               (5)
            
            
               Il-miżuri previsti f'dan ir-Regolament huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
            
         ADOTTAT DAN IR-REGOLAMENT:
   Artikolu 1
   L-Anness ta’ dan ir-Regolament jistabbilixxi regoli ta’ implimentazzjoni li jirrigwardaw il-listi ta’ pjanti approvati, kif imsemmija fl-Artikolu 26(4) tar-Regolament (KE) Nru 1774/2002.
   Artikolu 2
   Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
   Għandu japplika mill-1 ta' Lulju 2007.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, 4 ta' Awwissu 2006.
      
         
            Għall-Kummissjoni
         
         Markos KYPRIANOU
         
            Membru tal-Kummissjoni
         
      
   
   
      (1)  ĠU L 273, 10.10.2002, p. 1. Ir-Regolament kif emendat l-aħħar b ir-Regolament tal-Kummissjoni (KE) Nru 208/2006 (ĠU L 36, 8.2.2006, p. 25).
   
      ANNESS
      LISTA TA’ PJANTI APPROVATI KIF IMSEMMIJA FL-ARTIKOLU 26(4) TAR-REGOLAMENT (KE) Nru 1774/2002
      1.   AĊĊESS GĦAL-LISTI TA' PJANTI APPROVATI
      Sabiex tgħin lill-Istati Membri fit-tfassil ta’ listi aġġornati ta’ pjanti approvati, kif imsemmi fl-Artikolu 26(4) tar-Regolament (KE) Nru 1774/2002 (“pjanti approvati”), disponibbli għal Stati Membri oħra u għall-pubbliku, il-Kummissjoni għandha tipprovdi websajt li jkun fiha links għall-websajts nazzjonali pprovduti minn kull Stat Membru, kif imsemmi fil-paragrafu 2.1(a) ta’ dan l-Anness.
      2.   FORMAT GĦALL-WEBSAJTS NAZZJONALI
      2.1.   Master lists f'websajts nazzjonali
      
                  (a)
               
               
                  Kull Stat Membru għandu jipprovdi lill-Kummissjoni b’indirizz li jillinkja ma’ websajt nazzjonali waħda li fiha l-master list tal-listi tal-pjanti kollha approvati fit-territorju tiegħu (“master list”).
               
            
                  (b)
               
               
                  Kull master list għandha tikkonsisti minn paġna waħda u għandha timtela f'lingwa uffiċjali tal-Komunità waħda jew iżjed.
               
            2.2.   Ċart operattiva għall-websajts nazzjonali
      
                  (a)
               
               
                  Il-websajts nazzjonali msemmija fil-punt 2.1(a) ta’ dan l-Anness għandhom jiġu żviluppati mill-awtoritajiet kompetenti ċentrali jew, fejn xieraq, minn waħda mill-awtoritajiet l-oħra msemmija fl-Artikolu 2(1)(i) tar-Regolament (KE) Nru 1774/2002.
               
            
                  (b)
               
               
                  Il-master lists imsemmija fil-punt 2.1(a) għandhom jinkludu links għal paġni web oħra li jinsabu fl-istess websajt u li fihom listi tal-pjanti approvati.
                  Madankollu, fejn ċerti listi ta’ pjanti approvati ma jkunux f’idejn l-awtorità kompetenti ċentrali msemmija fil-punt 2.2(a), il-master list għandha tinkludi links għal websajts oħra li fihom dawk il-listi u li huma f’idejn kwalunkwe awtorità, unità jew fejn xieraq, entità kompetenti oħra.
               
            3.   L-ISTRUTTURA U L-KODIĊI GĦAL-LISTI NAZZJONALI TA' PJANTI APPROVATI
      L-istruttura, inkluż it-tagħrif u l-kodiċi rilevanti, tal-listi nazzjonali għandhom ikunu stabbiliti sabiex jiżguraw id-disponibilità mifruxa tat-tagħrif li jikkonċerna l-pjanti approvati u t-titjib fil-kwalità ta’ qari tal-listi nazzjonali.
      4.   SPEĊIFIKAZZJONIJIET TEKNIĊI
      Il-ħidmiet u l-attivitajiet previsti fil-paragrafi 2 u 3 għandhom isiru skond l-ispeċifikazzjonijiet tekniċi ppubblikati mill-Kummissjoni fuq l-internet.